khistorydata/jeongjo-sjw-relations huggingface dataset:
정조 3년
校理鄭淵淳疏曰。伏以日月駛流。孝徽宮虞卒奄過。仰惟聖懷。彌切傷悼。仍伏念臣學諛才疎。不合當世之用。而家貧親老。只爲祿仕之計。幸逢聖際。濫測邇班。光榮所及。寵渥逾分。愚衷感激。夙夜祗懼。惟思策勵疲鈍。圖報涓埃而已。至若陳私干恩。非但心之所不敢萌。亦豈義之所敢出者哉。第臣有悲苦之情。懇迫之私。綳結于中。不忍自阻於孝理之下。屢回趑趄。不免唐突冒瀆。惟聖明。愍其情而恕其僭猥焉。臣生世險釁少失所怙。只依偏母。而年今八十三矣。素抱貞疾。長在床褥。食飮之暫失。則氣息有垂盡之形。藥餌之或違。則頃刻有難保之慮。臣旣不孝。不能躬負米之役。菽水難繼。刀圭不給。有子如臣。寧欲無吪。噫。臣之五十年係身粒吻。莫非臣母劬勞鞠育之恩。而室如懸磬。未效子職。直廬傳餐。常貽母憂。淸塗華銜。徒爲身榮。親廚蕭然。朝夕屢空。至於滋補。尤無可論。臣情到此。安得不愓然傷痛哉。事親事君。元無二致。爲子而不能盡爲子之道。則尙何望於藉手而事君乎。親年八十。許其歸養。固是敦孝之令典。近臣陳情。畀以專城寔出體下之盛意。令臣控籲。如蒙聖慈。典垂矜察。特命有司。許補一縣。使得盡心於芻牧之任。自效於簿書之末。而仍以廩餘。惠養病母。食飮之供。無失其時。藥餌之用。得如其方。則烏鳥私情。庶可遂願。生死隕結之感。當復何極。臣待罪經幄。已踰屢月。而不過備數輪番。未嘗效一日論思之責。自顧慙恧。惟罪罰是俟。豈敢以私事。仰于天聽。而古人所謂事君日長。事親日短之語。實獲臣心。噫。九十之年。餘日幾何。倘或蹉過此時。則不但爲臣終身之恨。亦豈不有傷於錫類之大化哉。至情所迫。語涉煩猥。自知臣罪。無所逃遁。而抑臣情私。似在垂憐之中。伏乞天地父母。快施及老之恩。俾伸便養之願。千萬幸甚。答曰。省疏具悉。疏辭。下該曹稟處。
정조 3년
己亥七月十三日辰時。上御開泰門。軍士房承旨入侍時。行右承旨李義翊。記事官李兢淵李信祜鄭東浚。以次進伏訖。上曰。禁御兩將來待乎。義翊曰。俄已來待矣。上曰。入侍。禁衛大將具善復。御營大將李敬懋進前。上曰。武藝別監技藝。卿等考試。可也。仍命試藝。義翊曰。守禦使有稟達事來待矣。上曰。入侍。守禦使徐命膺進前。上曰。稟達者何事乎。命膺曰。莫重親臨試閱。不可無私操。而大駕出宮後。則私操又不可行。標信豫爲請出。動駕前數日。先行私操。旣發之兵。又不可散送其家。臣等旗鼓迎接時。以此軍兵。兩傍排立。入軍門節次。依例爲之。而至於軍兵。仍爲後廂。入城後排立於行操信地。未知。何如。上曰。依爲之。命膺曰。常時城操。則守禦使循例擧行。無請標信之事。而今番則乃是親臨試閱。無標信調發。事涉如何。待標信擧行。何如。上曰。臨時該房微稟。可也。命膺曰。今番擧動。不但歷臨山城而已。又有城操一事。守禦之臣。不可自同於凡諸陪從之臣。大駕出宮日。臣與中軍。具甲冑領率大旗幟。祗迎於山城五里程栗木亭。何如。上曰。依爲之。祗迎則境上爲之。可也。命膺曰。城操期日。臣伏承試士翌日爲之之敎。而只行夜操。則夜操以前無一事焉。晝夜操兼行乎。或夜操申後卽稟乎。上曰。晝夜操兼行。可也。命膺曰。今番動駕。旣有城操一事。則御前前排吹手不可不自本廳豫備待令。故臣謹以措備待令矣。整待於何處乎。上曰。前排則待令於境上。吹打則待令於五里程。可也。命膺曰。斥堠伏兵。自摠廳擧行之敎。亶出於軫念束伍軍兵之盛意。而卽伏見摠廳草記。楊州斥堠伏兵外。有難擧行云。旣是守禦擧行之事。且束伍軍兵。摠爲七十五哨。此等事。自可優優擧行。依前本廳束伍軍擧行。未知。何如。上曰。依爲之。命膺曰。行宮則雖無布城。固無淺露之慮。至於鍊兵館三面淺露。不可不略設布城。故臣已使之豫備待令矣。何以爲之乎。上曰。依爲之。命膺曰。自山城。駕幸驪利時。扈衛軍兵。皆是守廳軍兵。且皆是不鍊之兵。烏合之卒。臣不可不隨駕董飭。伊時城操軍兵。使中軍領率待令。而臣則隨駕。及夫回鑾時。自驪州先爲馳到山城。與中軍。具甲冑。領率祗迎。未知。何如。上曰。依爲之。命膺曰。在前則守禦使往來山城時。除下直。只狀聞而已。今番武科初試開場。則係是試事。臣以今十五日下直出去之意敢達。上曰。依爲之。竝出擧條上曰。城操後還宮日。山城參操將士。親臨犒饋。出榻敎上曰。諸臣仍爲考試。仍還內。
정조 3년
己亥七月十三日巳時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上命書傳敎曰。此似小事。支供之勿爲等待。旣有朝令。則該曹但憑前例。本道但依曹關。如前供饋者。其在遵朝令之道。豈可如是乎。兵曹當該堂上。本道監司。從重推考。此後勿拘前例。一依今番大臣擧條擧行事。自政院申飭。又命書校理鄭淵淳疏批。仍命退。諸臣以次出。
정조 3년
己亥七月十三日未時。上御開泰門。頒賞入侍時。左副承旨徐有防。記事官李兢淵李信祜鄭東浚。以次進伏訖。上命頒賞武藝別監技藝入格人。上曰。奎章閣堂郞入侍。奎章閣提學徐命膺洪國榮兪彦鎬鄭民始。直閣金宇鎭進前。上曰。檢書官應製試劵持入。仍命考劵。上曰。檢書官竝召入。檢書官李德懋柳得恭朴齊家徐理修進前。上下詢族派及年歲。上命書傳敎曰。製述居首檢書官副司勇李德懋。閣莊明義錄一部。之次副司勇柳得恭朴齊家徐理修。閣莊韻考一部賜給事。分付本閣。上曰。工曹書吏推治公事勿施。捧供堂上推考。判書明日開坐。更爲捧供以入。出榻敎上還內。諸臣以次出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨徐有防坐。右副承旨李秉模坐直。同副承旨柳義養坐直。注書李兢淵藥院直一員未差。假注書姜彙鈺仕直。事變假注書未差。
정조 3년
李秉模啓曰。大司憲趙時俊牌不進。執義兪彦鏶。掌令金鍾厚在外。一員未差。持平洪樂淵牌不進。一員未差。今日以監察茶時之意。敢啓。傳曰。知道。
정조 3년
傳于徐有防曰。都提調入侍。
정조 3년
備忘記。傳于鄭民始曰。今己亥夏等武藝別監內試射放時。武藝別監兼司僕吳興德。片箭一巡二中。直赴殿試。武藝別監姜鐵得金光玉。鳥銃三放邊三中。禁御兩營高品付料。秋等試放時。武藝別監兼司僕崔聖起。鳥銃三放邊三中。禁御兩營。一體高品付料。
정조 3년
徐有防。以禁衛營言啓曰。武藝別監。今夏等試射放時。鳥銃邊三中入格之類。令禁御兩營。高品付料事命下矣。依傳敎。武藝別監姜鐵得金光玉。本營別武士差定之意。敢啓。傳曰。知道。
정조 3년
又以御營廳言啓曰。武藝別監姜鐵得金光玉崔聖起等。禁御兩營高品付料事命下矣。其中崔聖起。本廳別武士分差之意。敢啓。傳曰。知道。
정조 3년
傳于鄭民始曰。御營廳敎鍊官。屢度催促。雖一人無待令者。論以紀律。自有當律。該大將當爲處分。御營大將李敬懋處。以此罪狀。爲先問啓。
정조 3년
鄭民始。以宿衛所言啓曰。依傳敎。禁衛營敎鍊官姜翰範。御營廳敎鍊官片得秋。各決棍十度之意。敢啓。傳曰。知道。
정조 3년
李義翊。以兵曹言啓曰。取考謄錄。則戊辰年禁軍入番外。六番隨駕。庚戌年除一番留都。入番外五番隨駕矣。今番則以何年前例磨鍊乎。敢稟。傳曰。以五番磨鍊。
정조 3년
鄭民始。以司僕寺官員。以一二提調意啓曰。濟州出來後運進上歲貢馬二百匹內。一匹船中故失。一匹到康津病留。三匹到衿川病留。合五匹計除。實納馬一百九十五匹。禾毛色別單書入之意。敢啓。傳曰。知道。
정조 3년
己亥七月十四日。記事官姜彙鈺。義禁府啓目。金道淳徐邁修等。合有分揀之道。臣府不敢擅便。上裁何如事。傳曰。不但發明之言。有可信之端。推以事理。誠如議啓內論理。竝分揀放送爲良如敎。
정조 3년
義禁府。宋銓照律何如啓目。傳曰。解任薄勘。徒損國綱。姑先付過放送。使之當日下送爲良如敎。
정조 3년
義禁府。李彦光合有分揀之道。上裁何如啓目。傳曰。議啓內論理似然。益知其御史昏謬之失。在朝家綜核之政。不可混同處分。依回啓分揀放送爲良如敎。
정조 3년
刑曹。罪人金奉鎭。更招啓目。傳曰。更加嚴刑。期於得情爲良如敎。
정조 3년
刑曹。殺獄罪人李千奉加刑啓目。傳曰。更良各別嚴刑。期於得情爲良如敎。
정조 3년
刑曹。僞造御寶罪人朴𤩕。加刑啓目。傳曰。更加嚴刑。期於得情爲良如敎。
정조 3년
刑曹。僞造罪人金龍河加刑啓目。傳曰。更加嚴刑。期於得情爲良如敎。
정조 3년
己亥七月十四日辰時。上御誠正閣。都提調入侍時。藥房都提調徐命善。行左承旨鄭民始。記事官李兢淵李信祜鄭東浚。以次進伏訖。命善曰。日間聖體。若何。上曰。一樣矣。命善曰。伏聞水剌進御太小云。似是脾胃不開之致也。伏望加意於調攝之道焉。上曰。昨日召見檢書官。爲人與文字。別無出類者矣。命善曰。渠輩中雖有名稱。而亦何足道乎。上曰。今日應製。兵曹郞廳皆製進乎。民始曰。只以入直製進云矣。上曰。兵曹郞廳。一竝製進事。分付。上曰。觀此李彦光供辭。則本事皆脫空矣。命善曰。然矣。上曰。宋銓事雖可駭。而解任薄勘。反不如申飭下送矣。命善曰。聖敎誠好矣。上命書禁府公事判付。上曰。明日璿源殿祭酒待令事。分付奉常寺。仍命退。諸臣以次出。
정조 3년
己亥七月十四日申時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。應製文捧券幾何。民始曰。幾盡捧之矣。上曰。左副承旨持試劵入侍。左副承旨徐有防進前。上曰。都承旨入侍。行都承旨洪國榮進前。上命考券。仍命坼封。上曰。李秉模善作矣。國榮曰。然矣。上命退。諸臣以次出。。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨徐有防坐直。右副承旨李秉模坐。同副承旨柳義養坐直。注書李兢淵藥院直一員未差。假注書姜彙鈺仕直。事變假注書未差。
정조 3년
李義翊。以都摠府言啓曰。今日入直宣傳官武兼及有廳軍士。當爲中日習射。而都目政事相値。不得爲之之意。敢啓。傳曰。知道。
정조 3년
傳于徐有防曰。今日朝廷。雖曰紀綱掃地。百度怠慢。而至於大政。事體尤甚自別。則勿論門開早晩。爲政官者。皆當夙至公所。待漏以入。何所難哉。況今日以眞殿將事之相値。有闕門差早開鑰之命。則門開之後。至數晷。吏判吏郞外。無一人到朝房而入闕中者。差早傳敎。雖不出朝紙云。而若能待鑰於闕外。則豈有是哉。況又見今時刻。又不甚早者乎。揆以體統。極可寒心。吏曹參判兪彦鎬。兵曹判書鄭尙淳。參議洪樂彬。爲先從重推考。至於兵郞。小官焉敢若此。未及待令兵曹郞廳。事過後。竝令該府處之。
정조 3년
李義翊啓曰。守禦使徐命膺。以南漢武科初試試官。今方下直出去矣。所佩密符。來請還納。何以爲之。敢稟。傳曰。仍佩往來。
정조 3년
傳于李義翊曰。今日吏兵曹誠駭然矣。下敎之下。慢不動念。吏兵曹政色書吏。令騎堂決棍。
정조 3년
以冬至正使望單子。傳于李義翊曰。宗親儀賓中。備擬。
정조 3년
柳義養。以兵曹言啓曰。大峴山城別將洪受涵。二等居中。其不職可知。依例罷黜。何如。傳曰。允。
정조 3년
都政。吏批。判書李徽之。參判兪彦鎬進。參議金亮行在外未肅拜。左承旨徐有防進。啓曰。四館陞出六品之時。有九處講後遷轉之規。而承文院褒貶。如或有故過限。則四館積滯。不可不通。故自前雖未經九處講。亦有陞六之規矣。令春夏等褒貶。不得爲之之故。當出六品者。未免積滯。依例遷轉。何如。傳曰。允。又啓曰。今都目大政。各歧仕滿應遷者。相避及未準朔監察禁府都事戶曹刑曹工曹漢城府郞官平市署官員五部都事各司久任時推人員。竝擬。何如。傳曰。允。又啓曰。守令多窠。今當差出。而未準朔禁軍將及營將邊將虞候中軍都事守令察訪。竝擬。何如。傳曰。允。又啓曰。臺諫及玉堂闕員。今當差出。而擬望之人乏少。外任竝擬。何如。傳曰。允。以南鶴聞爲兵曹參知。宋致淵爲平市主簿。許湜爲南部都事。鄭來鼎爲中部都事。權綜爲眞寶縣監。柳光命爲固城縣監。趙時種爲平陵察訪。黃延祚爲社稷令。洪一源爲直講。崔大奎爲靑巖察訪。洪樂春爲司饔提調。姜應煥爲漆原縣監。金宇鎭爲獻納。趙湛爲敦寧主簿。韓鼎謩爲瓦署別提。金鍰爲司饔主簿。兪漢緯爲義盈直長。吳泰瞻爲平市直長。尹昌胤爲社稷直長。李奎緯爲谷山府使。黃仁點爲冬至正使。洪檢爲副使。洪明浩爲書狀。李始郁爲獻陵令。張翼大爲監察。兪碩柱爲德源府使。洪志浩爲草溪郡守。柳戇爲刑曹參判。黃景源爲活人提調。洪宅夏爲龜城府使。鄭淵淳爲江東縣監。曺潤根爲肅川府使。趙升鉉爲南海縣令。蔡濟恭爲知經筵。李性源爲同春秋。李亨元爲敦寧都正。李文會爲禁府都事。徐有悌爲引儀。金亮材爲軍資主簿。邊得一爲尙衣直長。朴禮源爲宗廟直長。吳載絅爲禮賓直長。金鎜爲廣興奉事。蔡敏恭爲內資奉事。任焴爲繕工奉事。金最儉爲贊儀。韓鼎謩爲禁府都事。銀溪君楔。今加崇憲。年七十加資事承傳。書題單韓泰赫。以朴明淳爲司饔主簿。趙景鎭爲掌樂主簿。金相丁爲宣陵直長。金重祚爲司圃直長。金啓濂爲內資直長。柳詢爲東部奉事。李鼎烈爲濟用奉事。任時習爲司饔奉事。徐有悌爲監察。尹㬘爲儀賓都事。宋益中爲禮曹正郞。金魯淳爲大司諫。趙弘鎭爲尙瑞直長。李厚瑾爲內贍奉事。韓世裕爲軍資奉事。李厚福爲司宰奉事。沈遇爲繕工主簿。尹行履爲兵曹正郞。柳曾養爲瓦署別提。林永孝徐命珪爲監察。李時秀魚錫光爲典籍。辛普謙爲內資主簿。南有寬爲郭山郡守。尹塾爲洪州牧使。金履素爲兵曹參判。故修撰柳謙明贈吏曹參判。故參奉柳完贈吏曹參議。故通德郞柳世顔贈司僕正。以上同知柳戇三代追贈。鄭光憲爲尙瑞副直長。金尙廷爲濟用主簿。李燁爲司宰主簿。柳曾養爲宗廟令。安廷鉉爲遂安郡守。韓光載爲司圃別提。李應燁爲東部都事。李時秀爲兵曹佐郞。崔鳳民爲兼引儀。李思祚爲結城縣監。洪檢爲知義禁。朴祐源爲吏曹佐郞。金履禧爲司諫。兼漢學敎授二單尹行修李度默。接慰官單李殷模。以李身晦爲掌令。金翊休爲校理。朴文絅爲引儀。鄭彭齡爲瓦署別提。李崇運爲濟用副奉事。兪任柱爲英陵別檢。李百亨爲康陵別檢。姜鳳瑞爲獒樹察訪。典籍四單柳橚崔大恒宋徵一丁俔祖。以上四館去官。宋獻奎爲弘陵參奉。金正淳爲敬陵參奉。李普衍爲顯陵參奉。鄭宜淳爲康陵參奉。朴彝源爲貞陵參奉。許霔爲厚陵參奉。李趾馨爲思陵參奉。金觀秋爲慶基殿參奉。金相進爲肇慶廟參奉。鄭致綏爲敦寧參奉。李邦仁爲景慕宮守奉官。許筞爲順康園守奉官。朴孫慶爲童蒙敎官。兪彦鏽爲繕工假監役。權默白東鈺爲假引儀。成均博士二單洪聖臣張漢喆。學正二單金文瑞劉度興。學諭二單崔鳳諧李益瑞。以尹得孚爲正言。吳大益爲副校理。李光燮爲戶曹佐郞。洪檢爲同義禁。朴聖泰爲文川郡守。柳匡天爲鏡城判官。宋樂申應淵爲持平。朴天行爲正言。內資直長金啓濂。司饔直長金載復。以上相換。兼養賢主簿單崔泰恒。直長單吳錫齡。兼春秋二單吳鵬南崔顯重。司饔奉事任時習。司宰奉事李義福。以上相換。以尹行修爲副修撰。崔守魯爲兵曹佐郞。
정조 3년
兵批。判書鄭尙淳進。參判金履素。未肅拜。參議洪樂彬進。參知南鶴聞肅拜進。右承旨李義翊進。啓曰。今日都政時。本曹堂上。不可不備員。參知有闕。代待下批牌招。同參。何如。傳曰。允。又啓曰。多大浦僉使及群山僉使。今當差出。而擬望之人乏少。未準朔禁軍將。竝擬。何如。傳曰。允。以具敏和爲都摠管。柳戇爲副摠管。金弘濟南履五爲忠壯將。朴光翰爲訓鍊副正。崔擎漢爲訓鍊僉正。金明遇爲咸鏡中軍。金㷞爲晉州營將。李潤春爲慶州營將。具世元爲三道統虞候。元宇鎭爲羅州營將。李㷜爲三陟營將。鄭潤弼爲慶尙右兵虞候。尹璋爲別害僉使。朴載憲爲全羅右水虞候。趙岱爲中樞經歷。吳載重爲多大僉使。金道煥爲群山僉使。李迪爲南虞候。李東植爲北虞候。副司直李福源徐有隣鄭宇淳李奎緯柳孟養李濟萬。副司果安廷鉉。訓鍊判官權擬。主簿朴致彬吳道炡柳師倫。以上减下。李明奎鄭東勳爲五衛將。朴文浹爲昌洲僉使。申鴻周爲都摠都事。黃翼振爲訓鍊判官。南有寬爲訓鍊僉正。高尙峻爲東里僉使。鄭安世爲廣梁僉使。李春起爲赤梁僉使。副護軍李徽遠鄭彦衡。副司直金用謙。以金樂淳爲羽林將。趙心泰爲五衛將。李度默爲文兼。蔡顯五爲宣傳官。金爔爲都摠都事。金魯直爲訓鍊副正。朴泰根爲善積僉使。李東植爲龜山僉使。李廷駿爲所斤僉使。金宇彬爲彌串僉使。訓鍊主簿單鄭泰興。以鄭昌順爲同知。丁遇泰爲景福衛將。鄭東仁爲慶熙衛將。朴順陽爲都摠經歷。蔡顯五爲訓鍊僉正。申鴻周爲宣傳官。曺夏彬申光鎭爲訓鍊主簿。金東範爲慶尙中軍。黃翼振爲慶尙左水虞候。晉州營將金㷞。慶州營將李潤春。統虞候具世元。咸鏡中軍金明遇。以上今加折衝。加資事啓下。李益魯爲忠壯衛將。金爔爲宣傳官。李義彬爲都摠經歷。沈默之爲都摠都事。朴祐源爲北評事。李彦黜爲秋坡萬戶。趙洵爲伐登萬戶。韓載範爲恃寨僉使。李仁聃爲碧團僉使。康鎭圭爲柔遠僉使。李同爀爲內禁將。李東憲爲都摠都事。沈默之爲宣傳官。辛弼垕孫捧李漢佐爲訓鍊主簿。金禹澤爲永登萬戶。金東臣爲加背梁萬戶。趙明濬爲位羅萬戶。陸鴻鎭爲長峯萬戶。吳道炡爲訓鍊判官。方處行李義興林就愼爲訓鍊主簿。李彦春柳文範爲都摠都事。具綱爲訓鍊主簿。宋應休爲都摠經歷。柳心源李熽申光魯爲武兼。鄭泰興爲越松萬戶。金尙禧爲寅火堡萬戶。金鼎胤爲龍津萬戶。副護軍金㷞李潤春。以徐德世爲景福宮衛將。尹弼成爲慶熙衛將。曺希元爲訓鍊僉正。金命峻爲都摠都事。李敬大爲訓鍊判官。宋興濂爲方山萬戶。李慶胤爲廢茂山萬戶。朴昌源爲古突山別將。金復源爲慈母山城別將。金東煜爲長壽山城別將。張世顯爲大峴山城別將。李顯益爲訓鍊判官。副司直朴取源。以申光復爲中樞都事。金載吉尹彦喆鄭光述李東秀爲訓鍊主簿。金震郁鄭忠翊爲武兼。尹洽爲守門將。李琦鉉閔百履金爔李雨普閔光德金益魯金昌胤柳鳳得爲武兼。元光厚鄭行儉沈擇之爲部將。孫昌軫閔垙李良弼李錫宇李長炯李英義爲守門長。雙靑權管單金興澤。甲巖權管單韓宗碩。廣坪權管單白宗喆。
정조 3년
柳義養。以吏曹言啓曰。今日政。成均館學錄金文瑞劉度興。單付啓下。而學錄之錄字。矇不照察。誤以正字書啓。惶恐待罪。而原單子。以錄字付標以入之意。敢啓。傳曰。知道。勿待罪。
정조 3년
又以兵曹言啓曰。今日都政。武兼金魯衡。訓鍊主簿遷轉次。書置單子矣。未及作闕。而經先混入望筒。以至落點。原單子。爻周次還入。而臣等俱有矇未覺察之失。惶恐待罪之意。敢啓。傳曰。知道。勿待罪。
정조 3년
以兵曹郞廳禁推傳旨。傳于柳義養曰。旣示警勵。竝分揀。
정조 3년
傳于鄭民始曰。承旨持公事。入侍。
정조 3년
徐有防。以弘文館言啓曰。新除授校理金翊休。時在咸鏡道文川郡任所。經筵入番事緊。請斯速乘馹上來事下諭。傳曰。依啓。
정조 3년
李秉模。以兵曹言啓曰。依傳敎。吏批政色書吏金廷相。兵批政色書吏石守誼。各決掍十度之意。敢啓。傳曰。知道。
정조 3년
又以義禁府言啓曰。全羅監司鄭一祥狀啓。據刑曹粘目內。長興前府使朴載淵。移本府處之事。允下矣。朴載淵今方待命。卽爲拿囚之意。敢啓。傳曰。知道。
정조 3년
都承旨洪國榮疏曰。伏以臣以例兼。方帶廚院副提擧矣。見今大政。臣父爲本院提擧矣。揆以公格私義。不敢仍帶。伏乞聖慈。亟遞臣廚院副提擧之任。以幸公私焉。答曰。省疏具悉。卿之兼帶廚院副提擧之任。揆以公格。在下當遞。依所請許副焉。
정조 3년
己亥七月十五日申時。上御誠正閣。同副承旨入侍時。同副承旨柳義養。假注書姜彙鈺。記事官李信祜鄭東浚。以次進伏訖。上命書都承旨洪國榮疏批曰。省疏具悉。卿之兼帶廚院副提擧之任。揆以公格。在下當遞。依所請許副焉。上曰。所修冊子。幾何修整。義養曰。尙未訖工矣。上命退。諸臣以次退出。
정조 3년
己亥七月十五日初更三點。上御誠正閣。承旨持公事入侍時。左副承旨徐有防。記事官李兢淵李信祜鄭東浚。以次進伏訖。上命書御營大將問啓批答禁府公事判府禮曹草記批答。仍命讀準御製冊字。上命退。諸臣以次出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐。左副承旨徐有防坐。右副承旨李秉模坐直。同副承旨尹塾坐。注書李兢淵藥院直一員未差。假注書姜彙鈺仕直。事變假注書未差。
정조 3년
又傳于曰。昨者司謁口傳下敎。予知其過矣。前參判沈頤之敘用。
정조 3년
李秉模啓曰。假注書姜彙鈺身病猝重。勢難察任。今姑改差。何如。傳曰。允。
정조 3년
傳于徐有防曰。守令有闕。政事當日爲之。
정조 3년
鄭民始啓曰。臣進參於吏批政廳。而右副承旨李秉模。以到記收來事出去。同副承旨尹塾。未肅拜矣。臣兵批政廳。兼進之意。敢啓。傳曰。知道。
정조 3년
有政。吏批。判書李徽之呈辭受由。參判兪彦鎬進。參議金亮行在外未肅拜。左承旨鄭民始進。啓曰。判書李徽之呈辭受由。參議金亮行在外未肅拜。小臣獨政未安。何以爲之。敢稟。傳曰。仍爲之。以朴漢奎爲監察。朴奎淳爲肇慶廟別檢。李泰永爲京畿都事。柳義養爲成川府使。高明輝爲長䰇縣監。奉常直長單朴載德。洪州牧使鄭景淳仍任事承傳。學正二單。許鍒吳錫齡。
정조 3년
兵批。判書鄭尙淳受由。參判金履素未肅拜。參議洪樂彬病。參知南鶴聞入直進。副司直沈頤之柳義養。司果洪明浩。
정조 3년
傳于李秉模曰。左承旨入侍。
정조 3년
姜彙鈺改差。代以徐龍輔爲假注書。
정조 3년
以寶劍望筒。傳于李秉模曰。相避摠管許遞。口傳差出。更爲修整以入。
정조 3년
兵曹口傳政事。以徐有隣爲副摠管。
정조 3년
尹塾。以吏批言啓曰。繕工監假監役官宋煥程呈狀內。身病甚重。勢難察任云。今姑改差。何如。傳曰。允。
정조 3년
又以吏批言啓曰。江原道都事李家煥呈狀內。身病甚重。勢難察任云。依例改差。何如。傳曰。允。
정조 3년
李秉模。以禮曹言啓曰。取考庚戌年謄錄。則供上與茶啖等事。自京各司進排矣。今此行幸時。依前例以京司擧行之意。分付。何如。傳曰。允。供上則竝自京司進排。不緊物種。皆除之。只不得不入用者。自戶曹草記磨鍊以啓。至於茶啖。猶屬土誼。今番留宿日子亦多。使之依舊例自本營擧行。務從省約事。一體。分付。而但於山城待令。驪利等邑宿所茶啖。切勿擧行事。申明知委。
정조 3년
徐有防以奉常寺官員。以都提調提調意啓曰。東籍親耕田皮黍。今七月念間。當爲成熟之意。敢啓。傳曰。攝刈。
정조 3년
李秉模。以義禁府言啓曰。時囚罪人洪配浩。杖一百收贖。告身盡行追奪。流三千里定配事。照律公事判付內。功議各減一等。李得永。杖一百收贖。告身盡行追奪。流三千里定配事。照律公事判付內。功減一等。金常行。杖七十收贖。告身盡行追奪。徒一年半定配事。照律公事判付內。功減一等啓下矣。洪配浩功議各減一等。杖九十收贖。告身盡行追奪。洪忠道禮山縣日興驛。徒二年半定配。李得永功減一等。杖一百收贖。告身盡行追奪。黃海道白川郡金谷驛。徒三年定配。金常行。功減一等。杖六十收贖。告身盡行追奪。洪忠道西原縣長命驛。徒一年定配。而以議啓內辭意。具罪目依例發遣府書吏羅將。押送于各其配所。何如。傳曰。允。
정조 3년
李秉模。以刑曹言啓曰。工曹書吏姜順得。使令河必徵等捧賂放船情節。以傳敎內辭意。發問目反覆究問。半日嚴覈。而順得等獰頑特甚。一辭抵賴。無意吐實。與昨日之招。少無異同。情狀萬萬狡惡。故嚴杖詰問。則只曰貢人等處。得喫酒肴云。而其他受賂之節。終不直招。平問之下。難以輸款。在前如此之罪人。例有草記請刑之規。罪人姜順得河必徵等。各別嚴刑。期於得情。何如。傳曰。摘奸時所捉。旣甚明白無疑。則焉敢抵賴乎。依草記期於得情。
정조 3년
吏曹參判兪彦鎬疏曰。伏以。日月易邁。孝徽宮虞卒已畢。恭惟聖情。冞切傷悼。仍伏念。臣見縻職事。曠省老母。半歲于玆矣。區區情理。豈得一日自安。而連値國家有事。不遑言私。抑情遲徊。以迄于今。不惟臣久違定省。方寸錯亂。臣母念臣不置。每一書來。輒問歸期。臣心悶鬱。當復如何。倘蒙體下之仁。特許旬日之暇。則可以趁卽往還。玆敢冒暴衷懇。伏乞聖慈。曲賜矝許。俾伸至情焉。答曰。省疏具悉。卿其依所請往覲焉。
정조 3년
己亥七月十六日辰時。上御誠正閣。都提調入侍時。藥房都提調徐命善。行左承旨鄭民始。記事官李兢淵李信祜鄭東浚。以次進伏訖。命善曰。日間聖體。若何。上曰。一樣矣。命善曰。水剌之節。何如。上曰。不能善進矣。命善曰。水剌之不善進御。誠甚可悶。召入醫官診候。何如。上曰。別無痛勢。置之。上曰。昨日都政早畢矣。命善曰。午時畢政。前所未有云矣。上曰。吏兵批皆善爲云乎。命善曰。別無做錯之失云矣。上曰。秋到記。欲於明日爲之。設行於春塘臺無妨耶。命善曰。似好矣。上命書傳敎曰。右副承旨馳詣太學。夕食堂到記收來。命善曰。鄭景淳之差送洪州。本爲蘇弊之意。而未及一朞。遽以病罷。景淳之必欲遞免。道臣之臨歸曲循。俱極非矣。新差之代。非不好矣。而一番迎送。自多貽弊於民邑。洪忠前監司李命植推考。洪州牧使鄭景淳仍任。何如。上曰。依爲之。上命書傳敎曰。明日秋到記儒生試取處所。以春塘臺爲之。命善曰。聞慶州府尹金尙集。安東縣監洪益弼。上京屢朔。無意還任云。嶺南纔經大賑。民事政急蘇瘵。此時曠官。誠甚悶慮。兩邑守令。令該曹囚家僮催促。使之卽爲還官。何如。上曰。依爲之。竝出擧條上命書傳敎曰。同副承旨許遞。又命書傳敎曰。前牧使尹塾。承旨除授。上曰。新除授承旨牌招察任。上曰。左副承旨入侍。左副承旨徐有防進前。上命書刑曹草記判付。上曰。明日出宮。以協陽門爲之。以此。分付。設布帳。自春雲門至觀豐閣爲之事。亦爲。分付。仍命退。諸臣以次出。
정조 3년
己亥七月十六日初更三點。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。到記擧子何其多乎。民始曰。欲見到記科。而來參食堂者似多矣。上曰。其中實才亦多矣。民始曰。然矣。民始曰。俄有初入仕人明日待令之敎。而其中似多有赴擧者矣。上曰。赴擧人出榜後。使之來待。可也。上曰。昨日沈頤之罷職時下敎似過當。故卽命敍用矣。民始曰。下敎誠好矣。上命書公事判付。仍命退。諸臣以次出。
정조 3년
己亥七月十七日卯時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。國榮曰。今日到記之科。不可無主文。而弘文提學不入來矣。上命書傳敎曰。親臨試士。豈無主文乎。此付標勿施。弘文提學趙㻐。卽爲牌招。上曰。今日到記擧案。頗不小矣。國榮曰。收券將多矣。上曰。侍衛整齊事。分付。仍命退。諸臣以次出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐。左副承旨徐有防坐直。右副承旨李秉模式暇。同副承旨尹塾坐。注書李兢淵仕直一員未差。假注書未落點。事變假注書未落點。
정조 3년
以都摠府中日草記。傳于李義翊曰。置之。
정조 3년
李義翊。以宿衛所言啓曰。今日中日日次矣。本所所管入直部將守門將禁軍扈衛軍官武藝別監及內外營入直軍兵等。竝待標信下。發令箭分送試所之意。敢啓。傳曰。雨勢若此。停止。
정조 3년
徐有防。以內醫院官員。以都提調提調意啓曰。院鍼醫崔遂燁全行儉有頉。代醫人李翼昌金有濟術業頗精。以此二人差下。竝令付軍職冠帶常仕。何如。傳曰。允。
정조 3년
鄭民始。以戶曹言啓曰。因禮曹草記。今此幸行時。供上自京司擧行。不緊物種除之。只不得不入用者。自戶曹草記磨鍊以啓事命下。而供上物種。俱是不得不入用者。且考昨年謄錄。亦無除減之例矣。分付各該司。使之依例封進。而各樣物種分排日數。竝書入之。敢啓。傳曰。知道。昨已下敎於廚院提擧矣。京營所封日下雉鮮外。京司進排物種。依庚午年例。動駕前一日。竝爲捧入。自水剌間量宜輸去。以除貢人之弊事。自卿曹申明分付各該衙門。
정조 3년
李義翊。以兵曹言啓曰。本曹佐郞李時秀身病沈重。時月之內。差復無期。呈狀乞遞。宿衛重地。不可久曠。今姑改差。何如。傳曰。允。
정조 3년
己亥七月十八日記事官姜彙鈺。守禦廳啓本。寧陵幸行時斥堠伏兵依後錄磨鍊事。傳曰。雖以存羊之義。姑令爲之。鋤棘之徒。多日裹糧淹留之弊。亦足可恤。依此刪下數爻。星火知委三營將處。俾無如前措備之弊事。卿其照此奉行。
정조 3년
己亥七月十八日辰時。上御誠正閣。都提調入侍時。藥房都提調徐命善。行左承旨鄭民始。記事官李兢淵李信祜鄭東浚。以次進伏訖。命善曰。夜間聖體。若何。上曰。一樣。而血症尙未快勝矣。命善曰。寢睡之節。何如。上曰。一樣矣。命善曰。生冷之屬。最害於膈痰。愼勿進御。伏望。上曰。別無生冷過進之事矣。命善曰。湯劑以加減太和湯議定矣。上曰。加減太和湯。自今日煎入。出榻敎上曰。昨日到記壯元。何如。命善曰。老儒矣。講製居首之皆是六十老人誠異矣。上曰。山城初試。幾日可畢云耶。命善曰。可至六七日云矣。上曰。見守禦使狀啓。擧子追單。皆不捧云。能無稱冤之慮乎。命善曰。似多有冒籍之類故耳。上命退。諸臣以次出。
정조 3년
己亥七月十八日申時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上命書傳敎曰。入把馬單。存減以下。依此擧行。俾無如前濫雜之弊事。分付該寺。以嶺南道臣密啓。上曰。以文案觀之。可知其誣告。其中正犯。自本道除尋常各別嚴刑。期於得情。亟施反坐之律。干連諸人滯囚。亦足可恤。竝卽放送事。分付。上曰。左副承旨入侍。左副承旨徐有防進前。上命準御製冊子。上曰。陪從官單子。亦有除減者。更爲書入事。分付。仍命退。諸臣以次出。。
정조 3년
行都承旨洪國榮宿衛所直。行左承旨鄭民始坐。行右承旨李義翊病。左副承旨徐有防坐。右副承旨李秉模坐直。同副承旨尹塾坐直。注書李兢淵仕直一員未差。假注書未落點。事變假注書趙衍德仕。
정조 3년
傳于尹塾曰。都承旨入侍。
정조 3년
傳于徐有防曰。今日欲爲召對儒賢入來事。遣史官傳諭。
정조 3년
傳于李義翊曰。以守禦使斥堠伏兵磨鍊狀啓。傳曰。雖以存羊之義。姑令爲之。鋤棘之訖。多日裹糧淹留之弊。亦足可恤。依此刪下數爻。星火知委三營將處。俾無令前措備之弊事。卿其照此奉行。
정조 3년
記事官金健修書啓。臣敬奉聖敎。馳往傳諭于經筵官宋德相處。則以爲臣之至願。只在於講筵入侍。今玆命下。豈敢不欲𨃃蹶趨詣。而第臣前患鬢㾿。間緣觸風添加。不能梳洗冠巾已久。見方日夕調治。必趁陵幸。遵聖敎先詣爲計。而今則末由進參侍講之列。伏地悚隕。不知所達。且臣有區區衷悃。敢此附陳。臣伏覩向日召對時自止分撥。自止張數太多。故講說全未有焉。自今自止不過五六張。而專意於反覆討論。實合聖賢講書之法。臣竊欲以此仰達於其後筵侍矣。臣今不克趨命疏陳。勢亦不及。敢忘僭猥。如是提稟。伏乞俯諒愚忠。不勝大願云矣。敢啓。傳曰。知道。遣御醫看病。
정조 3년
御醫皮弘翼書啓。戶曹參判宋德相病症看審。則腫生於鬢底。初甚堅硬。主家。杏仁萆麻子麻子末。和蜜作餅。連付腫處。今已自潰。濃汴幾盡出。腫根幾盡消。而猶有未盡去者。自今朝改付神異膏。以爲去惡生新之地。而腫處大小。如銀杏大。以臣所見論之。毒氣幾盡去。新肉亦始生。似有向差之望。此意詮次啓達。傳曰。知道。
정조 3년
事變假注書望。朴奎淳改差。代以趙衍德爲事變假注書。
정조 3년
傳于尹塾曰。召對爲之。
정조 3년
李秉模啓曰。明日次對。兩司當爲進參。除在外外。未肅拜。呈告人員。竝待開門牌招。以爲入侍之地。何如。傳曰。允。
정조 3년
李義翊。以備邊司言啓曰。卽見南兵使李達秀北兵使李明運狀啓。則南各營兵使習操及三甲左右營所屬邑鎭堡。各其官門聚點。北兵營合操。富寧以南各衛防營獨守軍兵巡操。依定式擧行事。令廟堂稟旨。分付。而親騎衛都試。依例設行爲辭矣。詰戎之政。西北尤重。何可一向停廢。南兵營秋操及三甲左右營官門聚點。北兵營合操與巡操。一體設行。親騎衛都試。亦令依例擧行之意。分付。何如。傳曰。允。
정조 3년
李義翊。以御營廳言啓曰。本廳哨官閔昌運。管下鄕軍卜馬。私自借役。有犯紀律。決棍汰去之意。敢啓。傳曰。知道。
정조 3년
李義翊。以御營廳言啓曰。本廳分授丹鳳門西邊宮墻頹毁處。前以東營入直軍二十名把守矣。今因修築。纔又毁撤處四間許。故依宿衛所令箭。東營入直軍十五名。加把守直。而竝計丹鳳門東邊宮墻一間半許頹毁處守直軍十名。則合爲四十五名。而餘數不多。宮墻外巡邏。難以推移。出番鄕軍三十名添入東營事。待宿衛所令箭擧行之意。敢啓。傳曰。知道。
정조 3년
尹塾。以義禁府言啓曰。因刑曹啓辭。潼關前僉使李萬益。移本府處之事允下矣。李萬益今方待命。卽爲拿囚之意。敢啓。傳曰。知道。
정조 3년
李秉模。以刑曹言啓曰。潼關前僉使李萬益在任時。鎭卒朱眞泰之妻沃惠。稱以淫女。定屬房婢。仍爲作妻。及其遞歸。換着男服。從間路潛自率來。而自本道移關本曹。故所率來之女沃惠。依法典頃已捉來。刷還本土。而萬益。以幺麽賤流。忝叨邊鎭。管下鎭卒之妻。初旣勒屬潛奸。末乃不有朝禁。換服率來者。殊極痛駭。後弊所關。不可不嚴懲。前僉使李萬益罪狀。移義禁府處之。何如。傳曰。允。
정조 3년
兵曹判書鄭尙淳疏曰。伏以。臣等向日待罪東銓。情窮勢蹙。瀝陳腔血。竊冀體下之仁。俯遂至懇。此際忽伏奉移長司馬之命。纔半日而遍歷兩銓。以一人而迭主政柄。顧臣材器之不稱。姑捨勿論。此豈淸朝愼簡之政。而亦豈賤臣私分之所敢安者哉。負乘之懼。猶屬歇後。僨事之憂。茫無涯畔。而適當幸行之有命。又値大政之逾月。庚牌荐臨。飭敎繼降。臣旣控籲路阻。逃遁無地。遂不得不章皇出肅。冒昧承膺。而若臣之所自料者則有之。差耐數日。挨過都政。則便是瓜熟之期。惟此副急之用。而不過爲旬望間事。而區區私義。庶幾粗伸矣。今則大政已過。幸行又迫。恭俟三度之恩。庶蒙鞶禠之恩。不意親臨試士之日。乃有特召入侍之命。黼座天臨。促敎相望。陪衛義重。戒務事急。又未免顚倒承命。遽復出仕。反顧初心。無面可顯。狼狽失圖。驚惶悶蹙。殆有倍於初承除命之日。益不知置身之地。噫。兩銓之長。孰非重任。而至若西銓。號本兵。諸般戎政之管轄統攝。許多武士之甄別疏滯。莫不於是乎係焉。責任之殷。有如此者。稱塞之難。抑又甚焉。又況政席之晩赴。望筒之遲滯。罪著怠慢。荐勤嚴敎。揆以邦憲。合被重誅。聖度涵容。終逭大戾。臣誠縮伏自訟。俟勘不暇。而若夫久勤之不均。固是政官大罪。納牌之違式。亦係綱紀之一端。種種釁孼。莫非臣昏謬之致。則兩大僚問備之請。其亦失之太恕。私心懍愓。益無所措。豈可以已經薄勘。晏然仍冒。以益其無忌憚之罪哉。且今陵幸期日無餘。本曹之擧行多端。臣若不早引過。終扺大何。則臣身顚沛。顧不足恤。其於誤國事而僨軍政何哉。玆敢冒控短章。仰瀆崇聽。伏乞聖明。諒臣言之非出飾讓。察臣職之已試蔑效。亟命鐫免。仍治臣罪。以幸公私。以安賤分。不勝幸甚。答曰。省疏具悉。所辭過矣。卿其勿辭行公。
정조 3년
吏曹參議金亮行疏曰。伏以。臣自頃承批。益切惶蹙之私。調息賤軀。宜卽進詣輦下。以俟指揮。而顧臣沈痼之疾。重以暑濕之祟。百證交攻。一息僅存。牀簀奄奄。旣無自力登程之望。而間者邦運不幸。仁淑元嬪。遽爾喪逝。驚隕憂遑。朝野同情。臣身在外。有不敢以微末去就。復煩呼籲。泯默度日。祗自悚悶。乃於此際。伏聞聖上興懷賤方之歲。爰定謁陵之期。淸蹕之臨。適在臣所居之鄕。臣積違恩召。因此事會。固當先期趨造。一以伸臣子之分。一以效陪扈之誠。而臣之病狀。不但如右所陳。當此輿衛將發。百僚奔走之時。冒昧呈身。亦有所不便者。方欲扶曳作行。進伏中路。恭俟駕至之日。而跡涉偃便。冞增惶隕。玆敢冒上文字。以請其許久慢命之罪。伏乞聖慈。亟降威罰。以肅朝綱。俾臣得從田父野老之後。瞻望屬車之塵。不勝幸甚。臣於治疏將上之際。又伏承天官佐貳之命。臣誠惝怳隕越。不省所措。夫銓衡之任。地淸責重。有非如臣庸陋所敢虛縻者。而乃今重叨誤恩。臣心悶蹙。已無可言。而貽累朝廷。所關非細。況大政迫近。尤不容一任瘝曠。亦願聖明。亟許鐫改。使公務不廢。賤分獲安焉。臣無任云云。答曰。省疏具悉爾懇。爾之造朝。予日望之。涉春徂夏。未見幡然之意。悵然之極。無以爲喩。見今新涼已生。愆節想或痊可。且見爾疏。旣有中路來見之語。則可見美恙之不至難强也。爾何不念予側席之至意。卽起登程乎。玆因疏批。更布心腹。爾其勿復過讓。斯速上來。仍傳曰。此批答。遣史官。傳諭于吏曹參議金亮行處。
정조 3년
己亥七月十九日。記事官姜彙鈺。刑曹。以工曹書吏姜順得河必澄。不有飭敎。過去柴船。惟意操縱。捧賂私放罪。嚴刑得情何如啓目。傳曰。旣施一次之刑。自本曹酌決爲良如敎。
정조 3년
刑曹罪人金龍河更招啓目。傳曰。更加各別嚴刑。期於得情爲良如敎。
정조 3년
刑曹罪人金奉鎭加刑啓目。傳曰。更良各別嚴刑。期於得情爲良如敎。
정조 3년
刑曹罪人李千奉加刑啓目。傳曰。更良各別嚴刑。期於得情爲良如敎。
정조 3년
刑曹僞造御寶罪人朴𤩕加刑啓目。傳曰。更良各別嚴刑。期於得情爲良如敎。
정조 3년
義禁府啓目。罪人白東俊。下吏之情債加捧。不能覺察。守城錢。硫黃錢。混淪區處罪。以此照律。何如。傳曰。依允。
정조 3년
己亥七月十九日巳時。上御誠正閣。左承旨入侍時。行左承旨鄭民始。記事官李兢淵徐龍輔李信祜。以次進伏訖。上命書吏曹參議金亮行疏批。又命書戶曹草記判付。上命退。諸臣以次出。
정조 3년
己亥七月十九日酉時。上御誠正閣。召對入侍時。參贊官李秉模。侍讀官權以綱。檢討官沈樂洙。記事官李兢淵徐龍輔李信祜。以次進伏訖。上曰。下番出去。兼春秋入侍。信祜退出。以綱進讀近思錄。自明道先生曰。憂子弟之輕俊者。止先有所據守。樂洙進讀。自語學者以所見未到之理。止後不敎以遠大也。秉模進讀。自伊川先生曰。止豈有由誠哉。賤臣進讀。自古之小兒。止且先安詳恭敬。龍輔進讀。自孟子曰。止豈少補哉。以綱曰。古人之敎子弟。必以經學爲根本。以文字爲枝葉。蓋爲有輕俊之弊。此不但父兄之敎子弟。在上者之作成培養。亦可以推之。伏願留念焉。詩三百篇。雖是感發善心。懲創逸志之本。而使後人觀之。則未易曉義。必先敎之以灑掃應對之文。由淺入深。然後可無驟躐之患。此亦由於導率之如何。伏願留念焉。舞射雖似小節。非誠則不得導和正志。伏願留意於一誠字焉。上曰。下番陳之。樂洙曰。說書必非古意。學者須是潛心積慮。優遊涵養者。卽儒者工夫。而帝王之學。亦無異焉。一時講筵。臣僚之所陳達。不足以仰贊聖學。常於燕閒之際。益加優遊涵養之工。是臣區區之望也。自十五入學。四十方仕。中間自有二十五年學。後之人。自童稚。已有汲汲趨利之意。此言甚好。今世科目中人。無以爲學。必求科目外學問之人。布列講讀之任。是臣區區之望也。上曰。所奏好矣。秉模曰。儒臣皆陳文義別無可達者矣。上曰。古者興於詩立於禮成於樂。其次序何故而然耶。以綱曰。詩者始條理也。樂者終條理也。先以詩動盪血脈。次以禮拘束筋骸。終以樂導達和氣。詩禮樂之不可偏廢者。似以此也。上曰。歌詠以養其心志者。詩也。聲音以養其性情者。樂也。則詩與樂。別無所異。而分而爲二者。豈無意疊之嫌乎。樂洙曰。詩則發於性情。樂則加之律呂。有如道器之相須而然矣。上曰。子厚以禮敎學者。而程子稱之。大抵禮樂不可偏廢。其爲相須竝用。如鳥之有翼。如車之有輪。而專以禮敎人。則偏爲節文度數之歸。易有固滯執拗之病矣。此果何如。以綱曰。不以禮爲防。則易有放肆馳騖之病。故似是以禮防之也。上曰。然矣。而禮樂旣不可偏廢。則專以禮爲敎者。豈無其弊乎。以綱曰。先敎以禮。則樂亦在其中而然矣。上曰。此則可謂禮之大備也。而張門敎人。專以禮爲言。則豈無過於拘束。有欠動盪之意耶。樂洙曰。似是先由繩墨之旨意矣。秉模曰。講筵事體。何等至嚴。而校理權以綱。上敎未畢之前。輕先奏對。誠極未安。推考。何如。上曰。依爲之。出擧條兼春秋吳鵬南進伏。上曰。兼春秋之不卽待令。良可駭也。上曰。兼春秋吳鵬南汰去。出榻敎上命退。諸臣以次出。
정조 3년
行都承旨洪國榮宿衛所直。行左承旨鄭民始齋直。行右承旨李義翊齋宿。左副承旨徐有防齋宿。右副承旨李秉模齋宿。同副承旨尹塾齋宿。注書李兢淵仕直一員未差。假注書未落點。事變假注書趙衍德仕。
정조 3년
李秉模啓曰。合辭方張之時。兩司無詣臺之員。今日政新除授臺諫。竝卽牌招。何如。傳曰。允。
정조 3년
以獻納金宇鎭。正言朴天行牌不進罷職傳旨。傳于李秉模曰。只推。
정조 3년
李秉模啓曰。禁衛營從事官來言。本營軍兵今日日次私習云矣。敢啓。傳曰。知道。
정조 3년
傳于尹塾曰。大臣備局堂上引見。
정조 3년
傳于李秉模曰。右副承旨入侍。
정조 3년
以皇壇望拜禮取稟。傳于鄭民始曰。敬依。
정조 3년
鄭民始啓曰。明日望拜禮時。諸承旨當爲齋宿。右承旨李義翊。不爲仕進。卽爲牌招。何如。傳曰。允。
정조 3년
徐有防啓曰。明日望拜禮時。九卿當爲備員。而戶曹判書金華鎭病不進。卽爲牌招。使之淸齋。何如。傳曰。允。
정조 3년
傳于李秉模曰。明日出宮門路。依三月例擧行。
정조 3년
以兵曹望拜禮侍衛節目。傳于李義翊曰。陵幸不遠。挾輩軍攔後軍。皆以入直擧行。
정조 3년
傳于徐有防曰。冡宰重任。豈可乍授旋解乎。然則纔經大政。便作自劃之場。召牌之下。至於再違。事體所在。極可寒心。吏曹判書李徽之從重推考。更卽牌招開政。
정조 3년
傳于徐有防曰。日前以文任事處分。意在矯枉。至如司寇劇地。予以爲得人。前判書趙㻐敍用。仍任前職。
정조 3년
傳于徐有防曰。刑曹判書趙㻐牌招。使之淸齋。
정조 3년
吏曹口傳政事。以洪檍爲坡州牧使。
정조 3년
傳于徐有防曰。下直守令入侍。
정조 3년
兵曹口傳政事。以李得臣爲僉知。
정조 3년
以吏曹判書四牌啓辭。傳于徐有防曰。此何擧措。良足寒心。更卽牌招開政。
정조 3년
有政。吏批。行判書李徽之進。參判兪彦鎬受由在外。參議金亮行在外。右副承旨李秉模進。以洪樂春爲知敦寧。趙㻐爲奉常提調。鄭益祚宋㯙爲兵曹佐郞。金鍰爲禁府都事。李秉鼎爲洪忠監司。孟至大爲金泉察訪。司饔奉事李義福。禮賓奉事朴宗幹相換。司饔奉事李觀秀。繕工奉事沈鉁相換。兼春秋單宋益中。
정조 3년
兵批。判書鄭尙淳進。參判金履素入直進。參議洪樂彬病。參知南鶴聞病。右副承旨李秉模進。安昌君燝爲都摠管。朴祐源爲文兼。趙垈爲都摠經歷。副司直洪撿李明中。同知單徐命亮。僉知單金衡柱李光彬。
정조 3년
徐有防以禮曹言啓曰。今此行幸時。自寧陵詣英陵時。改服戎服事。旣承下敎矣。原節目中。改付標以入之意。敢啓。傳曰。知道。
정조 3년
李秉模。以備邊司言啓曰。卽見統制使徐有大。慶尙左兵使李文德。右兵使洪和輔狀啓。則今秋水陸操及營城將節制使巡點。依例擧行事。請令廟堂稟旨分付矣。近年諸道習操。連爲停止。詰戎重政。不可一任抛廢。三南各其水操及左右兵使習操。竝令擧行。而至於營城將節制使巡點行操之年。不必竝擧。此則今姑停止之意。諸道一體分付。何如。傳曰。已下敎矣。
정조 3년
己亥七月二十日辰時。上御熙政堂。大臣備局堂上引見入侍時。領議政金尙喆。左議政徐命善。漢城判尹具善復。行知中樞府事洪樂性。判敦寧府事具允鈺。禮曹判書鄭光漢。江華留守洪樂純。右參贊權噵。行副司直李柱國。行訓鍊院都正李敬懋。行都承旨洪國榮。行左承旨鄭民始。漢城右尹李性源。校理權以綱。持平宋樂。右副承旨李秉模。記事官李兢淵。事變假注書趙衍德。記事官徐龍輔李信祜。以次進伏訖。尙喆曰。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。尙喆曰。伏聞近日聖候欠寧。臣等不勝憂慮矣。今則虞卒已過。萬事已矣。伏望寬譬聖懷。益加保嗇焉。上曰。予雖無工夫。每以動心忍性爲務。豈有生病之理乎。尙喆曰。向日儒賢箚首之言。實是方今之急務。伏願深留聖意。以基億萬年無疆之福焉。上曰。予亦豈不留意乎。命善曰。進御湯劑。有何動靜乎。上曰。纔服數貼。姑未見效矣。尙喆曰。臣於前日。收效於是劑矣。上曰。今日兵判何不入來乎。尙喆曰。當此動駕不遠之時。本兵多有擧行之事。申飭行公宜矣。上命書傳敎曰。旣已承批。又無情勢。況今本兵多事之時。爲判曹之臣者。豈是引入之日乎。事體分義。俱極寒心。兵曹判書鄭尙淳。從重推考。牌招入侍。尙喆曰。京畿監司鄭昌聖狀啓。以爲巡牙兵習操。今番巡路設行事。令廟堂稟旨分付矣。今秋畿內民力。不可不恤。巡牙兵操鍊。姑令停止之意。分付。何如。上曰。依爲之。尙喆曰。此江華留守洪樂純狀啓也。鎭撫軍兵及外四營春秋合操與統禦營舟師今秋水操設行當否。令廟堂稟旨分付矣。統禦營新設之後。況且秋事不歉。當年水操。何可廢也。使之依狀請設行。至於鎭撫營陸操。水陸竝擧。恐涉煩弊。秋操則姑令停止之意。分付。何如。上曰。依爲之。尙喆曰。此黃海前監司徐有寧狀啓。本道直路五邑立馬軍及資保合七百五十名。作爲軍卒。轉餉軍官中。又差五哨官及一把摠。仍作軍制便否。令新道臣採取物情。商量狀聞之意。覆奏行會矣。卽見監司金熤狀啓。則以爲資保卽納布軍。而又入編伍。是爲一身兩役。若以疊役之爲不可。只存團束之名。而不爲操鍊。則雖當緩急。必無得力之效。又置哨官把摠之名色。則便成一部軍制。必有軍裝之備。收斂之弊。以此貧殘之民。旣納身布。又有贅費。則自願無人。勢將搜括充代。其亦爲各邑之弊。保人輩皆無願言。擧懷不便。前道臣狀請立馬保人作爲編伍之制。姑此寢閣。勿爲擧行事。請令廟堂稟處矣。新道臣所論。亦有意見。有不宜創開無前之軍制。依狀請置之之意。分付。何如。上曰。依爲之。尙喆曰。洪忠監司李明中。感激恩命。雖卽出肅。聞有疾𧏮。必欲引免。久不辭朝。難責强赴。何以爲之乎。上曰。許遞可也。竝出擧條上命書傳敎曰。政官牌招開政。尙喆曰。新除授許多守令。聞以幸行前辭朝爲難云。而欲待回鑾後。則秋務漸晏。邑事可悶。不多日內催促下送。何如。上曰。依爲之。尙喆曰。諸道水陸操狀啓。皆已上來。而獨關東道臣。尙無封啓之事。欲待新道臣擧行。則恐不無愆期之慮。江原監司李亨逵推考。使之卽爲狀聞。何如。上曰。依爲之。尙喆曰。嶺南水陸操。已有特敎停止。而帥臣停操之時。若行城營將巡點。則有非爲軍民除弊之意。使之一體停止。雖他道行操之處。城營將巡點。不當竝擧。亦爲除減之意。分付。何如。上曰。依爲之。尙喆曰。陵行時。依舊例留都百官。各於本司直宿。備堂亦令輪回入直於本司之意。分付。何如。上曰。依爲之。尙喆曰。刑曹參判柳戇。備局堂上差下。使之仍察有司之任。何如。上曰。依爲之。尙喆曰。禮曹印顆之見失。尙未推得。誠極寒心。當初本曹之不能典守。難免其責。該曹堂上。一竝從重推考。當該入直郞廳。拿問處之。何如。上曰。依爲之。國榮曰。今此幸行時。攔後別隊馬兵信地。當以攔後作門外磨鍊。而且有駕後禁軍。則自多相妨。何以爲之乎。上曰。然則從便駕後禁軍。合陣於駕前別抄。可也。國榮曰。大駕入幕次後。以先後廂爲一哨。調發環衛。待二嚴下。各歸本陣事。近有定奪。而今此渡涉時津頭幕次。則先廂一哨。二嚴後。勢難卽解渡江。以後廂軍。加一哨環衛。而先廂則盡令先渡。何如。上曰。依爲之。國榮曰。大駕渡船艙時。宿衛所自多有擧行之事。而號令承接。尤爲緊重。龍舟之內。無以周旋。依昨年大閱時中營將臺例。另付一船於龍舟之傍。以爲陪扈指揮之地。何如。上曰。依爲之。國榮曰。大駕渡船艙時。攔後別隊馬兵。追後渡江。則必多紛踏之患。依先廂馬軍例。大駕詣幕次後。使之先爲渡江。何如。上曰。依爲之。國榮曰。前此幸行時。差備中官掖庭所屬及醫官。每於攔後外隨駕矣。今番則多日動駕。自多掣礙之端。以攔後內從便區處。何如。上曰。依爲之。國榮曰。自前幸行時。例有走馬禁軍待令之事。而今番則勢將於攔後外待令。信地太遠。時急傳命。必有遲滯之患。何以爲之乎。上曰。今番則善騎禁軍。置之。駕前駕後中。各五人抄擇定立。使之待令於攔後之內。可也。國榮曰。大駕寧陵行祭後。詣英陵時。洞口太遠。不可不兩處作門。而自寧陵作門。詣英陵作門時。駕出環衛之外。先廂中軍及後廂大將。使之進陣排立。臣亦率本所軍兵。進陣侍衛。何如。上曰。依爲之。國榮曰。御營中軍今方有闕。而亞將乏人。無以備擬云。如坡州牧使閔義爀。可合是任。方在外任。故敢此仰達矣。上曰。本職改差。可也。國榮曰。他守令亦爲通融備擬。何如。上曰。依爲之。國榮曰。本營升戶軍之逃躱者。多至十七名。而臣於除拜後。行關各鎭。使之捉致者。今已十許名矣。取考本營當律。則初次逃躱。決棍百度。再次逃躱。軍前䲷示矣。夫決棍百度者。卽死刑也。有何再次之可論。而若或歇治。則亦非嚴紀律之道。臣意則初次逃躱者。更定以五十度。再次逃躱。依前啓請䲷示。而此後用棍衙門一次百度之法。永爲革罷。俾存朝家欽恤之意。無啓濫棍之弊。何如。上曰。所奏甚好。依此釐革。可也。上曰。李得臣事。業欲下敎而未果矣。旣無釁累。公然廢枳。實爲矜惻。予欲甄用。卿等之意。何如。尙喆曰。聖敎誠好矣。命善曰。收用果好矣。上命書傳敎曰。每欲下敎而未果。今因言端。已有提及於筵敎者。旣無釁累。且自宮官時。稔知其爲人。前承旨李得臣。僉中樞除授。樂純曰。今此下敎。實是盛德事也。上曰。爲人與文學。誠可惜。國榮曰。如洪檍之類。銓曹亦宜收用。上曰。卿言好矣。上曰。坡州牧使悶義爀改差。其代口傳差出。當日辭朝。樂曰。請大靜縣爲奴罪人金壽賢依律處斷。上曰。不允。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。上曰。不允。請梁山郡定配罪人錫達依律處斷。上曰。不允。請削黜罪人金漢耆。亟施竄配之典。上曰。不允。請海南縣竄配罪人金載順。亟令王府。設鞫嚴問。上曰。不允。請三水府定配罪人洪達洙。亟令王府。更加嚴鞫。依律處斷。上曰。不允。請大靜縣定配罪人聖中。亟令王府設鞫。期於得情。快正王法。上曰。不允。請削版罪人有臣宗甲義駿。竝令王府。設鞫嚴問。依律處斷。上曰。不允。請鍾城府定配罪人趙濟泰。海南縣定配罪人李潤成。竝令王府。設鞫得情。施以當律。上曰。不允。請楸子島定配罪人趙嵎。亟寢酌處之命。仍令王府。設鞫得情。快正王法。上曰。不允。請薪智島荐棘罪人瑩中。設鞫嚴問。快施當律。上曰。不允。請濟州牧定配罪人後樂。亟令王府。更加嚴鞫。期於得情。上曰。不允。請慶源府定配罪人鳴遠。依律處斷。上曰。不允。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。上曰。不允。請逆輅妻。爲先絶島定配。上曰。不允。請李璟韓後良金默行兪纘柱金奎五。竝令王府。設鞫嚴問。究覈得情。上曰。不允。措辭竝見上樂曰。新除授掌令李身晦。時在咸鏡道鏡城判官任所。司諫院司諫金履禧。時在洪忠道西原地。正言尹得孚。時在京畿高陽地。請竝斯速乘馹上來事。下諭。上曰。依啓。掌令李身晦。時在任所。勿爲下諭。上命退。諸臣以次出。
정조 3년
己亥七月二十日未時。上御誠正閣。右副承旨。下直守令同爲入侍時。右副承旨李秉模。記事官李兢淵徐龍輔李信祜。坡州牧使洪檍。以次進伏訖。上曰。曾經外任幾次乎。檍曰。曾經順川江界義州矣。上曰。坡州非但孔路。陵行時差員等事。亦甚緊要。盡心爲之。可也。仍命宣諭。又命宣別諭。命先退。命書傳敎曰。今番陵行出還宮時。城外替馬小次。依庚戌年例擧行事。分付掖庭署及該寺。又命書傳敎曰。飭敎之下。此何分義。兵曹判書鄭尙淳。更爲牌招行公。仍令申飭參政。以吏曹判書更卽牌招啓辭。上曰。豈可如是違牌乎。更卽牌招出仕。使之開政。秉模曰。明日望拜禮時。侍臣不可不備。獻納金宇鎭。正言朴天行。旣有只推之命。竝卽牌招淸齋。何如。上曰。依爲之。出擧條上曰。吏曹郞廳發牌。明日應參諸臣大臣外。淸齋與否。摘奸以來。以二十一日朝參取稟。上曰。停。以二十一日輪對取稟。上曰。停。上命退。諸臣以次出。
정조 3년
己亥七月二十日初更三點。上御誠正閣。左承旨入侍時。行左承旨鄭民始。記事官李兢淵徐龍輔李信祜。以次進伏訖。上曰。今日李得臣事。何如。民始曰。多年廢枳之餘。特命收用。實是盛德事也。渠之闔門。必當感泣矣。上曰。今日訓將之決棍減數之奏。亦一實政。民始曰。然矣。在朝家欽恤之道。其所釐革者。果爲實惠矣。上命奏諸道農形。狀啓。上曰。今則秋事幾判矣。民始曰。然矣。上命書。公事判付。仍命退。諸臣以次出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨徐有防坐直。右副承旨李秉模坐。同副承旨尹塾坐直。注書李兢淵仕直一員未差。假注書未落點。事變假注書趙衍德仕。
정조 3년
大駕皇壇望拜禮時入幕次後。政院玉堂藥房口傳問安。答曰。知道。
정조 3년
李義翊啓曰。禁衛營從事官來言。本營軍兵今日日次私習云矣。敢啓。傳曰。知道。
정조 3년
吏曹口傳政事。以金尙斗爲贊儀。
정조 3년
李義翊以司僕寺官員。一二提調意啓曰。今此寧陵行幸敎是時。山城東南門及新峴等道路險峻處。依例臨時啓稟。以人夫奉駕之意。敢啓。傳曰。知道。
정조 3년
鄭民始。以兵曹言啓曰。今七月二十一日。武臣賓廳講書日次。而親臨望拜禮相値。不得爲之之意。敢啓。傳曰。知道。
정조 3년
己亥七月二十一日辰時。上詣北苑望拜禮入侍時。行都承旨洪國榮。行左承旨鄭民始。行右承旨李義翊。左副承旨徐有防。右副承旨李秉模。同副承旨尹塾。記事官李兢淵徐龍輔李信祜。以次侍立。上具翼善冠絳紗袍。乘輿出協陽門。詣北苑入幕次。改具黑圓領袍。就板位行望拜禮。還御幕次。有防曰。贊儀金最儉。行禮之時。不待正時。先讀笏記。已極未瑩。而其他擧行。全不成樣。尤爲駭然。本院請推之外。無他可施之罰。何以爲之。敢稟。上曰。汰去。可也。上曰。贊儀汰去代。口傳差出。兵曹判書鄭尙淳進前曰。今番行幸時。隨駕禁軍及標下軍兵等四日糧米。依聖敎當自營門備給。而龍虎營本無米儲。他無變通之道。軍資監米一百石。先爲取用。追後貿米還報似好。故敢此仰達。上曰。依爲之。尙淳曰。留都營狀啓。例有付撥。而或有時急事。則京驛馬待令。曾有定奪矣。今亦依此擧行乎。敢稟。上曰。依爲之。尙淳曰。一軍色專管龍虎營接濟。故物力苟艱。禁軍等馬草與幸行前不得不需用處。無以繼用矣。在前如此之時。有二軍色錢木以遺儲取用之例。今番亦依前以二軍色木三十同錢四千兩。移來取用。何如。上曰。依爲之。尙淳曰。今番山城試士後放榜陳賀時。宜有鹵簿陳列之節。何以爲之乎。上曰。置之。可也。尙淳曰。在前經宿動駕時。城門外屛門把守。大駕行過後。卽爲入來留都營。還宮時還爲出去。依前把守矣。今亦依此擧行。何如。上曰。依爲之。竝出擧條上曰。金用謙率望拜禮入參諸人入侍。行副司直金用謙。兵曹參判金履素。副司果洪秉殷。軍資主簿金亮材。禁府都事金晩根林泰遠。前郡守尹煜。前直長尹行儼。社稷令黃延祚。宗廟令車大修。廣興奉事金友行。幼學吳在鎭金斗寅李台燮尹行烈許洪秉玉金履采曺允遇許㬘。進士金履恭。幼學洪善泳金協淳尹行普黃載恒黃載浚南履度。前營將黃世中。出身王道源王漢桂。前僉使康鎭奎。訓鍊奉事溤慶文。閑良黃胤。以次進前。上下詢姓名及世代。仍命退。上還內。諸臣退出。
정조 3년
己亥七月二十一日初更四點。上御誠正閣。召對入侍時。參贊官徐有防。侍讀官吳大益。檢討官尹行修。記事官李兢淵徐龍輔李信祜。以次進伏訖。上曰。以次讀之。大益進讀近思錄。自濂溪先生曰。止皆病也。行修進讀。上曰。下番眼昏不能讀。參贊官讀之。有防進讀。自較事大小。止備言之。賤臣進讀。自釋氏本怖死生。止惟嫌重也。上曰。儒臣陳文義。可也。大益曰。處豫久安。至於耽溺。而終能復善者鮮矣。君子所以見幾於未安未久之時。能辨早而去速也。無逸一篇。爲古來人君之要鑑。而所其無逸之所字。與處豫之處字。其義略似。處於豫而安於溺矣。所其無逸而安且久。則貞正而吉已在其中矣。伏願留念焉。上曰。更陳文義好矣。大益曰。臣於倉卒。未及詳見冊字矣。行修曰。君子常失於厚。小人常失於薄。此所以君子小人仁與不仁之分也。而君子之失於厚。亦非中道也。以近日三司之啓言之。如鄭妻龜柱之元惡大憝。尙靳天討者。豈非失於厚者乎。伏願留念焉。有防曰。臣則別無可陳者矣。上曰。治水。天下之大任也。非其至公。能捨己從之。盡天下之議。則不能成其功。治水雖是大事。不過一役。則何言其公與不公耶。大益曰。捨己從人之謂公。任己恃才之謂私。未有私而能濟事者也。未有公而不成功者也。鯀方命圮族。咈公議而逆人心。豈能濟事而成功也。其心不公。故其功不成矣。上曰。君子敬而直內。微生高所枉雖小云者。此與敬果無小異者乎。大益曰。君子敬而直內。敬者未有一毫之邪。直者不容一事之枉者也。微生高乞隣與人。以無爲有。其心邪矣。曲意循人。其事枉矣。其心邪則反於敬。其事枉則害於直。事雖微細而害則大矣。上曰。人有慾則無剛。如子路者。卽升堂入室之賢。而未免有慾處多何也。大益曰。子路別無屈於慾之事矣。上曰。子路之仕季氏等事。果可謂一循天理乎。大益曰。仕季氏而不得正命者。雖不可謂之純然天理。而卒能殺身成仁。以成其剛。若謂之屈於剛則不可矣。上曰。嗜欲深者。其天機淺。天機之機字。當以天理之理字看之乎。大益曰。機者。幾也。此與理。略不同矣。上曰。然則近於氣乎。大益曰。然矣。上曰。氣質之氣乎。大益曰。似是理邊。而有萌孼者也。上命退。有防曰。講筵事體。何等重大。而入侍玉堂。冊子懸吐。太半誤讀。已涉未安。而及其退出之際。不爲曲拜。旣降之後。旋欲陞階。大欠筵體。不可無警。從重推考。何如。上曰。生疎之致。推考。可也。諸臣以次出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐直。左副承旨徐有防坐。右副承旨李秉模坐。同副承旨尹塾坐直。注書李兢淵仕直一員未差。假注書未落點。事變假注書趙衍德仕。
정조 3년
傳于尹塾曰。下直守令入侍。
정조 3년
徐有防以奎章閣言啓曰。直閣金宇鎭。時無職名。令該曹口傳付軍職。何如。傳曰。允。
정조 3년
兵曹口傳政事。以金宇鎭爲副司果。
정조 3년
尹塾啓曰。左議政徐命善。依下敎來待矣。傳曰。入侍。
정조 3년
傳于李義翊曰。中官文鳳億。誤踏啓字。從重推考。
정조 3년
徐有防。以奉常寺官員都提調意啓曰。東籍親耕田所種皮黍打作。則所出爲一石七斗之意。敢啓。傳曰。知道。
정조 3년
徐有防。以吏曹言啓曰。接慰官李殷模呈狀內。矣身老父病狀。累朔沈痼。差勝無期。無佗兄弟。獨自將護。以此情勢。萬無閱月離側之望云。親病旣如是。則不可强令遠往。依例改差。何如。傳曰。近來接慰官。輒以有公故有私義之人苟差者。已是該曹之不察。而至於李殷模事。而所係紀綱者。亦云非細。假使殷模之親年過七十。旣非遠地守令。則凡於出宰與奉使之行。法不當規避矣。況殷模之親年。聞不過六十餘云。若有嚴畏之心。此等法外之事。輒煩上聽乎。極甚駭然。李殷模爲先罷職。令該府拿問定罪。該曹堂上之曲循草記。殊甚未安。爲先從重推考。
정조 3년
李義翊。以兵曹言啓曰。卽接內醫院牒報。則今此行幸時。水剌待令員役所騎器皿載持馬爲十五匹矣。依前例以京畿驛馬。直爲入把之意。分付本道。何如。傳曰。允。
정조 3년
李義翊。以訓鍊都監言啓曰。本局從事官沈煥之。身病甚重。勢難察任。改差。何如。傳曰。允。
정조 3년
李義翊。以訓鍊都監言啓曰。都監別將李聖師。身病甚重。勢難察任。改差。何如。傳曰。允。
정조 3년
徐有防。以義禁府言啓曰。全羅監司鄭一祥狀啓據。刑曹䊀目內。萬頃縣令李柱延。移本府處之事允下矣。李柱延時在任所云。依例發遣府羅將拿來。何如。傳曰。待漂人回還後拿囚。
정조 3년
李秉模。以刑曹言啓曰。工曹吏隷等供辭啓目判付內。旣施一次之刑。自本曹酌決事判下矣。取考律文。則官吏受財條。有曰。官吏受財枉法者。一貫以下杖七十。一貫之上至五貫杖八十。名例云。加者數滿乃坐。罪人姜順得河必徵等所犯。雖過一貫。而未滿五貫。故以一貫以下。杖七十照律。姑爲仍囚。待拷訊十日之限。各決杖七十度。放送之意。敢啓。傳曰。知道。
정조 3년
三司合啓。大司憲趙時俊。持平申應淵宋樂。校理權以綱。副校理吳大益尹行元。正言朴天行。修撰趙鼎鎭徐有成。副修撰尹行修沈樂洙啓曰。請喬桐府黜置罪人鄭致達妻快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。答曰。不允。措辭見上
정조 3년
兩司合啓。大司憲趙時俊。持平申應淵宋樂。正言朴天行啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答曰。不允。措辭見上